Man vas wat polisielid vermoor, uit selle ontsnapArgieffoto (Foto: Ichigo121212/Pixabay) ŉ Man, wat Vrydag ŉ 57-jarige adjudant-offisier vermoor en toe uit die polisieselle in Mutale in Thohoyandou, Limpopo ontsnap het, is weer in hegtenis geneem. Maroela Media het vroeër berig die beampte het gereeld die selle besoek en is deur die verdagte aangeval wat hom verskeie kere met ŉ skerp voorwerp gesteek het. Die verdagte het die sleutels by die oorledene afgeneem en toe geld uit die kluis gesteel voor hy ontsnap het. Die adjudant-offisier is uitgeken as Mmbulaheni Ronald Mulanduli. “Die verdagte se 36-jarige oom het hom na ŉ tradisionele geneser geneem. ŉ Span ondersoekbeamptes het inligting ontvang en Sondagoggend toegeslaan. Die verdagte en sy oom is in hegtenis geneem,” het brig. Motlafela Mojapelo, woordvoerder van die polisie, gesê. Die polisie het beslag gelê op die vermeende moordwapen, die sleutels en geld wat uit die kluis gesteel is. “Die oom staan tereg op aanklag van dwarsboming van die gereg. Die 22-jarige verdagte sal, bykomend tot die aanklagte van verkragting, ontvoering, en oortreding van ŉ beskermingsbevel waarop hy aanvanklik in hegtenis geneem is, ook tereg staan op aanklag van moord, ontsnapping uit aanhouding en roof.” Die verdagte was, met sy inhegtenisneming Vrydag, reeds uit op borgtog van R4 000 vir ŉ kaping wat in Januarie vanjaar plaasgevind het. Die verdagtes sal na verwagting Dinsdag in die Mutale-landdroshof verskyn.